**CATALUNYA DINS LA MONARQUIA HISPÀNICA (SEGLES XVI-XVII)**

**1. Les institucions de poder a Catalunya**

• Carles I fou el primer monarca que va posseir els títols de **rei de Castella i de la Corona d’Aragó**. Inicià una nova monarquia, liderada des de Castella, i Catalunya, que havia perdut prosperitat econòmica, era considerada un territori perifèric.

• Catalunya tenia les institucions de govern creades per Ferran el Catòlic (virrei i Consell d’Aragó) i, a més, mantenia les seves **institucions tradicionals**:   
– Les **corts catalanes**, que van ser convocades poques vegades, cosa que va fer que el sistema administratiu i legal de Catalunya es paralitzés.   
– La **Diputació del General o Generalitat**, que es va convertir en l’òrgan de govern més representatiu de Catalunya.   
– Els **consells**, que van continuar encarregant-se del govern de les ciutats.

• Aquestes institucions es van **enfrontar amb la monarquia castellana** en diverses ocasions, a causa de la seva voluntat uniformitzadora. El conflicte més important es produí el 1640 amb Felip IV.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**2. Societat i economia als segles XVI i XVII**

• Catalunya fou un **país poc poblat** durant l’Edat Moderna, bàsicament a causa de l’impacte demogràfic de les epidèmies.

• Els **grups socials** de la Catalunya moderna eren els següents:   
– L’**alta noblesa** s’emparentava i es relacionava amb la noblesa castellana, mentre la **petita noblesa** continuava arrelada a la terra i perdia poder.   
– La **burgesia** va perdre poder, sobretot com a conseqüència de la davallada del comerç mediterrani.   
– La **pagesia** va millorar la seva situació amb la Sentència Arbitral de Guadalupe, però alguns arrendataris o jornalers continuaren en una situació precària.

• Econòmicament, el **segle XVI** fou una època de **davallada** respecte a l’Edat Mitjana:   
– El **comerç mediterrani** va decaure a favor de les rutes comercials atlàntiques.   
– L’**agricultura** es convertí en l’activitat econòmica principal.   
– L’**artesania** seguia estancada en mans dels gremis.

• Al **final del segle XVII**, l’economia inicià la **recuperació**:   
– L’**agricultura** va millorar la producció (especialització en la vinya, rotació de cereals i lleguminoses...).   
– Algunes famílies pageses van combinar les feines agrícoles amb la **indústria a domicili**.   
– El **comerç** va remuntar gràcies a l’exportació de productes (aiguardent, oli i teixits) cap al Mediterrani i l’Atlàntic.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Els bandolers, els pirates i els corsaris**

• Un fenomen característic del món rural català a l’Edat Moderna fou el **bandolerisme** (grups d’homes que feien robatoris, segrestos i contraban). Va sorgir com a conseqüència de l’empobriment de Catalunya.

• També van ser freqüents els atacs i saquejos de **pirates i corsaris** a la costa catalana va provocar que es construïssin torres de defensa i muralles a les ciutats costaneres.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**3. La revolta catalana del 1640**

• La revolta catalana del 1640 fou alhora **social** (misèria) i **política** (uniformització amb les lleis i institucions castellanes).

• S’inicià l’any 1626, quan les corts catalanes van rebutjar la proposta d’aportar homes a **la Unión de Armas** d’Olivares. El 1635 va esclatar la guerra amb França i el rei ordenà l’**allotjament dels soldats castellans** a Catalunya. La tropa va cometre robatoris i abusos contra la pagesia, sotmesa a fortes càrregues fiscals.

• El 1640, els pagesos es van revoltar a Santa Coloma de Farners i es van negar a allotjar els soldats. El 7 de juny, un grup de segadors que havien anat a Barcelona es van enfrontar amb les autoritats (**Corpus de Sang**).

• Aprofitant la revolta, **Pau Claris** va proposar a França la integració de Catalunya a la seva corona. Llavors, es va iniciar una **guerra amb Castella** que va durar tretze anys, fins a la capitulació de Barcelona el 1652.

• La guerra entre França i Castella perdurà fins el 1659, quan es va signar la **Pau dels Pirineus**, per la qual Espanya lliurava a França el Rosselló i part de la Cerdanya.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**4. El Renaixement i el Barroc a Catalunya**

• L’**arquitectura del Renaixement** a Catalunya és sobretot un complement decoratiu de l’estructura gòtica dels edificis, si bé també hi ha exemples plenament renaixentistes, com ara els *Reials col·legis de Tortosa* i la *façana del Palau de la Generalitat* (Pere Blai).

• En **escultura i pintura renaixentistes** destaquen les novetats aportades per artistes castellans, italians i flamencs. El *retaule major del monestir de Poblet*, del valencià Damià Forment i les pintures del flamenc Joan de Borgonya són les obres més destacades.

• En **arquitectura barroca** hi ha importants mostres com ara la *Casa de Convalescència* de l’antic Hospital de la Santa Creu, les façanes de les *catedrals de Tortosa i Girona* i la de la *Universitat de Cervera*, i sobretot, l’*església de Betlem*, a Barcelona, obra de Josep Juli.

• En **escultura barroca** destaquen els retaules que ornamenten esglésies com la d’Arenys de Mar.  
En **pintura barroca** sobresurten autors com Francesc Ribalta i Antoni Viladomat.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_